ТӨСӨЛ

**ЗАВХАН АЙМГИЙН НУТАГ ДЭВСГЭРТ СҮМ, ХИЙД БАЙГУУЛАХ,**

**ҮЙЛ АЖИЛЛАГАА ЯВУУЛАХАД ЗӨВШӨӨРӨЛ ОЛГОХ ЖУРАМ**

**Нэг. Ерөнхий үндэслэл:**

Монгол улсын төр, сүм хийдийн харилцааны тухай хуулийг Завхан аймагт хэрэгжүүлэх, шүтэн бишрэх эрхийнхээ дагуу Монголын иргэд сүм хийд байгуулах, үйл ажиллагаа явуулах зөвшөөрөл олгох, хугацааг сунгахад Монгол улсын засаг захиргаа, нутаг дэвсгэрийн нэгж, түүний удирдлагын тухай хуулийн 20 дугаар зүйлийн 20.1.10 дахь заалтад нийцүүлэн гаргасан энэхүү журмыг мөрдлөг болгоно.

**Хоёр. Баримт бүрдүүлэх:**

Сүм хийд байгуулах, үйл ажиллагаа явуулах зөвшөөрөл авахыг хүссэн дараах баримт бичгийг бүрдүүлж аймгийн Иргэдийн Төлөөлөгчдийн Хурлын Тэргүүлэгчдэд ирүүлнэ.

2.1. Тухайн сүм хийд байгуулах шаардлага, үйл ажиллагааны онцлогийг тусгасан өргөдөл

2.2. Монгол улсын төр, сүм хийдийн харилцааны тухай хуулийн 8 дугаар зүйлийн 8.2, 9 дүгээр зүйлийн 9.3 дахь заалтуудын шаардлагыг бүрэн хангасан дүрэм

2.3. Тухайн сүм хийдийг байгуулахаар санал нэгдсэн хүмүүсийн хурал шийдвэр, дэлгэрэнгүй тэмдэглэл

2.4. Сүм хийд байгуулахыг санаачлагчдын бүртгэл /овог, нэр, нас, хүйс, боловсрол, эрхэлсэн ажил, сургууль, гэрийн хаяг/

2.5. Удирдах байгууллагын гишүүд, ахлагчдын дэлгэрэнгүй анкет

2.6. Үйл ажиллагаа явуулах сум, зөвшөөрсөн байгууллагын бичиг, ........шаардагдах байр, танхим барих, худалдан авах, түрээсээр ашиглах үеийн техникийн нөхцөл болон холбогдох бусад газраас авсан зөвшөөрөл

2.7. Хөрөнгө санхүүгийн хэмжээ, эх үүсвэр, тусламж хандив, зардлын тооцоо

2.8. Уг сүм хийдийн зорилго шүтэн итгэдэг номлолын үндсэн үзэл санаа, үйл ажиллагааны зарчим, гадаад харилцааг тайлбарласан танилцуулга

2.9. Байгуулах сүм хийдээс шүтэн бишрэгчид, итгэгчдийн дунд зохиох ажлын гол агуулга чиглэл

2.10. Уг сүм хийдэд ажилладаг номлол сургаалыг айлдагч, гадаад зөвлөх багшийн нэр, хаяг, иргэний бүртгэл мэдээллийн төвийн болон ажилладаг газрын тодорхойлолт

2.11. Сүм хийд байгуулах, үйл ажиллагаа явуулахыг дэмжсэн сумын ИТХ-ын Тэргүүлэгчдийн санал

Гурав. Зөвшөөрөл олгох

3.1. Зөвшөөрөл олгохыг хүссэн иргэн энэхүү журмын 2 дугаар бүлэгт заасан баримт бичгийг бүрдүүлэн аймгийн Иргэдийн Төлөөлөгчдийн Хурлын Тэргүүлэгчдэд хүсэлтээ гаргана.

3.2. Уг баримт бичгийг хүлээн авсны дараа өргөдөл, дүрэм, холбогдох бусад баримт, хууль зүйд нийцсэн эсэхийг нягтлан судална.

3.3. Хийдэд Ерөнхий боловсролын сургуулийн насны хүүхэд шавилан суух тохиолдолд Ерөнхий боловсролын сургуулийн суурь боловсрол эзэмших нөхцөлөөр хангаж ажиллах талаар дүрэмдээ тусган хэрэгжилтийг ханган ажиллана

3.4. Сүм хийд байгуулах, үйл ажиллагаа явуулахыг зөвшөөрсөн хүмүүсийн баримт бичиг нь бүрдэл болгон аймгийн Иргэдийн Төлөөлөгчдийн Хурлын Тэргүүлэгчдийн Ажлын албанд ирүүлнэ. Аймгийн ИТХ-ын Тэргүүлэгчдийн Ажлын алба хянаж энэ журмын шаардлагад нийцсэн тохиолдолд уг хүсэлттэй биечлэн танилцаж ИТХ-ын Тэргүүлэгчдийн хуралдаанд оруулж Тэргүүлэгчдийн олонхийн саналаар шийдвэрлүүлнэ.

**Дөрөв. Хяналт тавих:**

4.1. Сүм хийдийн үйл ажиллагаанд аймаг, сумын Иргэдийн Төлөөлөгчдийн Хурлын Тэргүүлэгчид, Ажлын албанаас хяналт тавьж ажиллана.

4.2. Зөвшөөрөл авсан сүм хийд нь дүрмэндээ оруулсан нэмэлт, өөрчлөлтийг аймгийн Иргэдийн Төлөөлөгчдийн Хуралд тухай бүр албан ёсоор мэдэгдэнэ.

4.3. Сүм хийд нь өөрийн лам, санваартан, шүтэгч, итгэгчдийнхээ тоог жил бүрийн 12 дугаар сарын 25-ны дотор аймгийн Иргэдийн Төлөөлөгчдийн Хуралд мэдээлж байна.

4.4. Аливаа шашны байгууллагын ажлын талаар иргэдээс гаргасан санал гомдлыг аймаг, сумын ИТХ-ын Тэргүүлэгчид хүлээн авч зохих хууль журмын дагуу шийдвэрлэнэ.

**Тав. Шийдвэрийг цуцлах, үйл ажиллагааг зогсоох**

5.1. Сүм хийд нь үйл ажиллагаагаа зогсоохоор өөрөө шийдвэрлэвэл аймгийн ИТХ-ын Тэргүүлэгчдэд долоо хоногийн дотор мэдэгдэнэ.

5.2. Сүм хийд нь тухайн шатны уламжлалт ёс дэгийг тусгасан дотоод журмыг чанд баримтлан Монголын ард түмний уламжлал, зан заншилд харшлах болон хүмүүнлэг бус үйл ажиллагаа явуулахыг хориглоно.

5.3. Аливаа шашны байгууллага лам санваартан өөрийн шашныг эс шүтэгчдэд үзэл номлолоо хүчээр тулгах, шахалт үзүүлэх, эд мөнгөөр татах, хууран мэхлэх, тэдний эрүүл мэнд, ёс суртахуунд хохирол учруулах, санаа сэтгэлийг үймүүлсэн үйл ажиллагаа явуулахыг хориглоно.

5.4. Тухайн сүм хийд нь нийгмийн даатгалын шимтгэл төлж лам санваартнаа тэтгэвэр, тэтгэмжид хамруулна.

5.5. Сүм хийдийн дүрэм, түүнд оруулсан нэмэлт өөрчлөлт, үйл ажиллагаа нь Монгол улсын хууль тогтоомжид харшлах бол үйл ажиллагаа явуулах зөвшөөрөл олгохгүй буюу олгосон зөвшөөрлийг цуцалж сүм хийдийн үйл ажиллагааг зогсооно.

5.6. Тухайн сүм хийд нь үйл ажиллагааг нь зогсоохоор гаргасан шийдвэрийг эс зөвшөөрвөл гомдлоо хууль тогтоомжийн дагуу шүүхэд гаргаж болно.

ТЭРГҮҮЛЭГЧДИЙН АЖЛЫН АЛБА